en en en ml ml ml ml ml ml ml en ml ml ml ml ml ml ml ml ml ml ml ml ml pt sv ml ml ml ml ml ml ml ml ml pt fr ml ml ml ml ml ml ml ml ml ml ml ml ml ml pt de ml ml de ml ml pt ml ml ml ml ml ml ml ml ml ml ml ml ml ml ml ml ml pt ml ml ml ml ml ml ml ml ml ml ml ml ml ml en en en ml ml ml ml ml ml ml ml ml ml ml ml en en en ml ml ml ml ml ml ml ml ml ml ml ml ml ml en en en ml ml ml ml ml ml ml ml ml ml ml ml en en en ml ml ml ml ml ml ml ml ml en en en en en en cs en en en ml en ml ml ml ml ml ml ml ml ml ml ml ml ml ml ml ml ml ml ml ml fr en en en ml en en
കൃഷിയുമായി ബന്ധപ്പെട്ട സാഹിത്യരൂപങ്ങള്‍ എന്ന നിലയില്‍ നൂറുകണക്കിനാണിതെല്ലാം.
നമ്മുടെ പഴഞ്ചൊല്ലുകള്‍ , ശൈലികള്‍ , നാടനും അല്ലാത്തതുമായ പാട്ടുകള്‍ , കടംകഥകള്‍ , കളികള്‍ എന്നിവയുടെ ശേഖരം പലതരത്തില്‍ പുസ്തകരൂപത്തില്‍ വിപണിയില്‍ ഇന്ന് ലഭ്യമാണ്`. കഥ, കവിത, നോവല്‍, നാടകം തുടങ്ങിയ ആസ്ഥാന വ്യവഹാരങ്ങള്‍ എമ്പാടും ഉണ്ട്. പണ്ടും ഇന്നും ഇവകളിലെ സാംസ്കാരിക ധാരകളില്‍ സുപ്രധാനമായ ഒന്ന് കാര്‍ഷിക സംസ്കൃതിതന്നെയാണ്`. എന്നാല്‍ ആ സംസ്കൃതിയാകട്ടെ നമ്മുടെ ഇന്നത്തെ കുട്ടികള്‍ ക്കും തലമുറയ്ക്കും മിക്കവാറും അന്യവുമാണ്`. ഇതില്‍നിന്നെല്ലാം യുക്തിയുക്തം തെരഞ്ഞെടുത്ത ഭാഗങ്ങള്‍ പാഠപുസ്തകങ്ങളില്‍ വരുന്നതോടെ ഈ അന്യവത്ക്കരണത്തിന്റെ ബാധ ക്ളാസ് മുറികളിലേക്ക് പ്രവേശിക്കുന്നു. അതാകട്ടെ നമുക്കെന്തെങ്കിലും പറഞ്ഞ് ഒഴിവാക്കാനുമാകില്ല.
അരിമണിയൊന്ന് കൊറിക്കാനില്ല , തരിവളയിട്ടു കിലുക്കാന്‍ മോഹം
അരിയും തിന്നു ആശാരിച്ചിയേം കടിച്ചിട്ട് പിന്നേം നായയ്ക്ക് മുറുമുറുപ്പ്.
കഞ്ഞി നൽകാതെ കൊന്നിട്ട് പാൽപായസം തലയിലൊഴിക്കുക.
കുംഭത്തിൽ മഴ പെയ്താൽ കുപ്പയിലും വിള.
അക്കരെ നിൽക്കും കാളക്കുട്ടന് അറുപത്തിരണ്ട് മുടിക്കയറ്.
അടിക്കൊരു വെട്ട്, നടുക്കൊരു വെട്ട്, തലക്കൊരു ചവിട്ട്.
അട്ടത്തുണ്ടൊരു കൊട്ടത്തേങ്ങ തച്ച് പൊളിക്കാൻ കത്തിയാളില്ല.
അനുജത്തി ചോന്നിട്ട്, ഏട്ടത്തി പച്ചച്ച്, മൂത്താച്ചി മഞ്ഞച്ച്.
അപ്പം പോലെ ഒരു ഉണ്ട, അല്പം മാത്രം തല.
അമ്പാട്ടെ പട്ടിക്കു മുമ്പോട്ടു വാല്.
അമ്മ കല്ലിലും മുള്ളിലും, മകൾ കല്യാണപ്പന്തലിൽ.
അമ്മ കറുത്ത് മകൾ വെളുത്ത് മകളുടെ മകളോ അതിസുന്ദരി.
ചോറും കറീം വെച്ചുള്ള കളി / വീടുവെച്ചുകളി / കര വെള്ളം / കാളപൂട്ട് / മീന്‍പിടുത്തക്കലവികള്‍ / വൈക്കോല്‍പ്പന്ത് / കന്നുമേക്കലും വിനോദങ്ങളും / കിളിയാട്ടുമേളങ്ങള്‍ /
നാടന്‍പാട്ടുകളും പുതിയ പാട്ടുകളും [ കൃഷിപ്പാട്ടുകള്‍ , ഞാറ്റുപാട്ടുകള്‍ , കൊയ്ത്തുപാട്ടുകള്‍ , കന്നുതെളി ഇണങ്ങള്‍ ,പൂവിളികള്‍ , ചവിട്ടുകളിപ്പാട്ടുകള്‍ , കൈകൊട്ടിക്കളിപ്പാട്ടുകള്‍ , സിനിനാഗാനങ്ങള്‍ , കവിതകള്‍ ,
Posted by സുജനിക at 4:05 AM No comments:
Email ThisBlogThis!Share to TwitterShare to FacebookShare to Pinterest
കൃഷി - ശുശ്രൂഷ / പരിചരണം
ചാഴിക്കേട് / പുഴുക്കേട്/ വിത്ത് / നെല്ല് /അരി/ കന്നുകാലികള്‍ ചികില്സ / വ്യക്തി ചികില്സ …...............
കൃഷിയായിരുന്നു ജീവിതമെന്നതുകൊണ്ടുതന്നെ കാര്‍ഷികാരോഗ്യം വളരെ വളരെ പ്രധാനമായിരുന്നു. സമൂഹത്തിന്റെ ആരോഗ്യവും കൃഷിയുടെ ആരോഗ്യവും പരസ്പരബന്ധിതമായിരുന്നു.
കൃഷിക്കാരന്‍ എന്നും വിള ശ്രദ്ധിച്ചിരുന്നു. രാവിലേയും വൈകുന്നേരവും പാടത്ത് ചെന്ന് ഓരോ ചെടിയും നോക്കും.എന്നുമുള്ള നോട്ടമായിരുന്നു ഏറ്റവും വലിയ ശുശ്രൂഷ. രോഗബാധയുടെ ആദ്യ നിമിഷം തന്നെ പ്രതിവിധി ആലോചിച്ച് നടപ്പാക്കും. പാരമ്പര്യ അറിവുകളാണ്` സ്വത്ത്. അതു ധാരാളം എല്ലാര്‍ക്കും ഉണ്ടുതാനും.
വിത്തുതൊട്ട് ഞാറ് നെല്‍ച്ചെടി വരെ നിരവധി രോഗങ്ങള്‍ [ കേടുകള്‍ ] ഉണ്ടാവാറുണ്ട്. വിത്ത് ഉറകുത്തുക, പതിരാകുക, കുറുംചാത്തന്‍ കുത്തുക, പാറ്റ , ഞാറ് കരിയുക, മഞ്ഞളിക്കുക, മുരടിക്കുക... തുടങ്ങി നെല്ലില്‍ ചാഴി, പുഴു, കള, കട്ടയിടല്‍, കരുവാളിപ്പ്, മഞ്ഞളിപ്പ്, തവളവെട്ട്, എലിക്കേട്, .... തുടങ്ങിയവ നിരവധിയാണ്`. എന്നാല്‍ ഇതിനൊക്കെ പ്രതിവിധി സമ്പൂര്‍ണ്ണമായും ജൈവമായിരുന്നു. കൃഷിയാരംഭിക്കുമ്പോള്‍ തോലും വളവും വെണ്ണീറും , ചപ്പിട്ട് കത്തിക്കലും [കാച്ചിച്ചുടല്‍ ] തൊട്ട് പ്രതിരോധം ആരംഭിക്കും. പുഴുക്കേട് പ്രഭാതത്തിലെ മുറം വീശല്‍ കൊണ്ട് അകറ്റിനിര്‍ത്തും. സകലപുഴുക്കളേയും മുറം വീശിപ്പിടിക്കും...കൊല്ലും. കളപറിച്ചുകളയും. വിത്തിന്റെ കേടെല്ലാം ഉണക്കുകുറവുകൊണ്ടാണെന്നാണ്` കരുതിയത്. ഈര്‍പ്പം വിത്തിനെ നശിപ്പിക്കും. പുഴുക്കേട് മറ്റു കേടുകള്‍ മുന്‍കൂട്ടി കണ്ട് തോലും വളവും ഇടുന്നതുമുതല്‍ ശ്രദ്ധിക്കും.
കള, ചാഴി, പുഴു, വെള്ളക്കുറവുകൊണ്ടുള്ള ഉണക്ക്, കട്ടയിടല്‍ മഞ്ഞളിക്കല്‍ എന്നിവയാണ്` നെല്‍ചെടിക്ക് വരുന്ന പ്രധാന രോഗങ്ങള്‍ . വളരെ വലിയ നെല്പ്പാട ശേഖരങ്ങളില്‍പ്പോലും കളപറിച്ചു കളഞ്ഞും ചാഴിയെ വിലക്കിയും വീശിപ്പിടിച്ചും പുഴുവിനെ മുറം വീശിയും ഉണക്കിന്ന് വെള്ളം പാറ്റിയും കട്ടയിടല്‍ മഞ്ഞളിപ്പ് എന്നിവക്ക് തോലും വെണ്ണീരും പ്രയോഗിച്ചും സംരക്ഷിക്കുമായിരുന്നു. കൂടെ പ്രാര്‍ഥനയും വഴിപാടും മന്ത്രവാദവും [മന്ത്രം ചൊല്ലി ചാഴിയെ വിലക്കും ] അങ്ങനെ പലതും. എലിക്കേടിന്ന് കമ്പുനാട്ടി കൂമനെ വരുത്തി എലിയെ പിടിപ്പിക്കും.
നെല്ല്, വിത്ത് എന്നിവ നന്നായി ഉണക്കി സൂക്ഷിക്കും. എന്നാലും കുറിഞ്ചാത്തന്‍, പാറ്റ ശല്യം ഉണ്ടാവും അപ്പോള്‍ ചേറി വെടിപ്പാക്കി വീണ്ടും ഉണക്കും. കയ്പ്പന്‍വേപ്പിന്റെ ഇലയും തൊലിയും ചാക്കില്‍ / പത്തയത്തില്‍ കൂടെയുടും. പുകയ്ക്കും. അരിയില്‍ പുഴുത്തിരയ്ക്കും. പുഴുത്തിര ചേറിക്കളഞ്ഞ് വെടിപ്പാക്കും. എലിശല്യം പൂച്ചയെ വളര്‍ത്തി ഒഴിവാക്കും. കെണിവെച്ചു പിടിക്കും.
കന്നുകാലികള്‍ ക്ക് കുളമ്പുരോഗം, കൊരലടപ്പന്‍, വാതം എന്നിങ്ങനെ രോഗങ്ങള്‍ വന്നിരുന്നു. പച്ചമരുന്നുകള്‍ അറിയാമായിരുന്ന മൃഗവൈദ്യന്മാര്‍ എല്ലായിടത്തും ഉണ്ടായിരുന്നു. വീട്ടുകാര്‍ക്കുതന്നെ മിക്കതും വശമായിരുന്നു. മഞ്ഞള്‍ , അട്ടക്കരി, ഉപ്പ്, അയമോദകം , വേപ്പില, ഇന്തുപ്പ്, അരിമുളക് എന്നിങ്ങനെയുള്ള നാട്ടുവൈദ്യക്കൂട്ടുകള്‍ ഉണ്ടാക്കി ചികില്‍സിക്കും. മിക്കതും അല്പ്പദിവസ വിശ്രമം കൂടിയാകുമ്പോള്‍ ഭേദവുമാകും. പൂട്ടുപോത്തുകളേയും കാളകളേയും ചെറുപ്രായത്തില്‍ മൂക്കുകുത്തുകയും വരിയുടയ്ക്കുകയും ചെയ്യും. ഇതിനുള്ള വിദഗ്ദ്ധര്‍ എല്ലാ നാട്ടിലും ഉണ്ടായിരുന്നു. പശുക്കളുടെ അകിടുവീക്കം വയറിളക്കം തുടങ്ങിയ രോഗങ്ങളും നാട്ടുവിദ്യകള്‍ കൊണ്ട് ചികില്‍സിക്കുമായിരുന്നു. വര്‍ഷത്തിലൊരിക്കല്‍ കന്നുകള്‍ ക്ക് ' കോഴിയെ കൊടുക്കുക' എന്നൊരു ചികില്സ ഉണ്ട്.
ആളുകള്‍ ക്കുള്ള ചികില്സയും താരതമ്യേന ലഘുവായിരുന്നു. വാത, പിത്ത, കഫ രോഗങ്ങള്‍ നാട്ടുവദ്യന്മാര്‍ ചികില്‍സിച്ചു ഭേദമാക്കിയിരുന്നു. മിക്ക ചികില്സയും ഗൃഹവൈദ്യമായിരുന്നു. അമ്മമാര്‍ക്കും മുത്തശ്ശിമാര്‍ക്കും ചികില്സ [ ഒരു വിധം രോഗങ്ങള്‍ ക്കെല്ലാം ] അറിയാമായിരുന്നു. പ്രസവം പോലുള്ള സങ്കീര്‍ണ്ണ വിഷയങ്ങള്‍ പോലും അനായാസം ഇവര്‍ കൈകാര്യം ചെയ്തിരുന്നു. വയട്ടാട്ടിമാര്‍, നാട്ടുവൈദ്യന്മാര്‍, മന്ത്രവാദികള്‍ , പ്രാര്‍ഥനകള്‍ , വഴിപാടുകള്‍ എന്നിങ്ങനെ ഒരു ചികില്സാപാക്കേജ് ഉണ്ടായിരുന്നു. സാധാരണനിലയില്‍ ഇതുകൊണ്ടൊക്കെ മാറും. ഭക്ഷണം, ദിനചര്യ, അദ്ധ്വാനം, കുളികുറി എന്നിവ പൊതുവെ ആളുകളെ ആരോഗ്യവാന്‍മാരാക്കി നിലനിര്‍ത്തി. കടുത്തരോഗങ്ങള്‍ ക്കുമുന്പില്‍ പലപ്പോഴും പകച്ചുനില്‍ക്കാനേ ആയിരുന്നുള്ളൂ. മാറാരോഗങ്ങള്‍ മുജ്ജന്മ പാപങ്ങളുടെ ഫലമാണെന്നായിരുന്നു വിശ്വാസം. ആയുര്‍വേദ ചികില്സ ഏറ്റവും തഴച്ചുവളര്‍ന്ന കാലം. കഷായം, ആസവം, ഗുളിക, ഘൃതം, രസായനം , തൈലം... തുടങ്ങിയവ വീട്ടുകാര്‍ തന്നെ മരുന്ന് ശേഖരിച്ച് നിര്‍മ്മിക്കുമായിരുന്നു. പ്രക്രിയ വൈദ്യന്‍ കുറിച്ചു കൊടുക്കും. ചില്‍സ മരുന്നു മാത്രമല്ല. മരുന്ന്, പഥ്യം, പ്രാര്‍ഥന, വിശ്രമം എന്നിങ്ങനെ ഒരു കൂട്ടം പ്രക്രിയകള്‍ ചേര്‍ന്നതാണ്` ചികില്സ. ക്ഷമയും ഈശ്വരവിശ്വാസവും പ്രധാനമായിരുന്നു. വലിയ രോഗങ്ങള്‍ ക്ക് ചികില്സ നല്ല ദിവസം നോക്കി, ജാതകം നോക്കിയൊക്കെയായിരുന്നു നിര്‍ദ്ദേശിച്ചിരുന്നത്. ജാതകത്തില്‍ വലിയ വിശ്വാസമായിരുന്നു. എന്നാല്‍ വിവാഹത്തിന്ന് [ ഇന്നത്തെപ്പോലെ ] ജാതകം നോക്കിയിരുന്നില്ല. മുറപ്പെണ്ണിനേയോ / മുറച്ചെക്കനേയോ ആണ്` മിക്കവാറും വിവാഹം ചെയ്യുക. 'മുറ' എന്നതുതന്നെയാണ്` വലിയ പൊരുത്തം. നാള്‍ പ്പൊരുത്തം ചിലപ്പോള്‍ നോക്കിയിരുന്നു. വിവാഹ മുഹൂര്‍ത്തം മിക്കപ്പോഴും രാത്രിയായിരുന്നു. 'പുടവ കൊടുക്കലായിരുന്നു' വിവാഹച്ചടങ്ങ്. രാത്രി സദ്യയും.
വസൂരി മുതലായ വന്‍ രോഗങ്ങള്‍ ക്ക് മുന്നില്‍ നിസ്സഹായരായിരുന്നു. രോഗിയെ മാറ്റിപ്പാര്‍പ്പിക്കുകയും നോക്കാന്‍ 'നോട്ടക്കാരെ ' ഏല്പ്പിക്കുകയും ചെയ്യും. 'നോട്ടക്കാര്' നോക്കി മരിപ്പിക്കും എന്നേ ഉള്ളൂ. ചികില്സ പ്രാര്‍ഥന മാത്രം. മരണാസന്നനായ ആളെ നോകാന്‍ 'നോട്ടക്കാരു'ണ്ടായിരുന്നു. 'നോക്കി മരിപ്പിക്കുക' എന്നാണ്` പറയുക. നോട്ടക്കാരന്ന് മരണലക്ഷണങ്ങളും മരണമുഹൂര്‍ത്തവും ഒക്കെ അറിയാം. ചിരപരിചയമായിരുന്നു 'നോട്ടക്കാരന്റെ ' കൈമുതല്‍.
മന്ത്രവാദം ചികില്സയുടെ ഒരു ഭാഗമായിരുന്നു. ബാധ ഒഴിക്കല്‍, മന്ത്രിച്ചു ചരടുകെട്ടല്‍, ഉഴിഞ്ഞുകളയല്‍ , ഊതിയിറക്കല്‍... തുടങ്ങി നിരവധി വിധികളുണ്ടായിരുന്നു. ചിലവേറിയതും രഹസ്യമായിമാത്രം നടത്തുന്നവയായിരുന്നു മന്ത്രവാദം. വമ്പന്‍ മന്ത്രവാദികള്‍ ഓരോ നാട്ടിലും സജീവമായിരുന്നു. ചുട്ടകോഴിയെ പറപ്പിക്കുന്നവര്‍ .
Posted by സുജനിക at 4:04 AM No comments:
Email ThisBlogThis!Share to TwitterShare to FacebookShare to Pinterest
നാമരൂപങ്ങള്‍ ........ / പദാവലി
പണിയായുധങ്ങള്‍ / വിത്ത് വളം / കൃഷിപ്പണിയുമായി ബന്ധപ്പെട്ട ക്രിയാപദങ്ങള്‍ …..................
സമൂഹത്തില്‍ കാര്‍ഷിക സംസ്കാരം അന്യമാവുന്നതോടെ ആ സംസ്കാരത്തില്‍ നിലനിന്ന പദാവലികള്‍ സ്വാഭാവികമായി തിരോഭവിക്കുന്നു. ഏതു സംസ്കാരത്തിലും ഇതുതന്നെയാണ്` സംഭവിക്കുക. എന്നാല്‍ സംസ്കാരം / ജീവിതം പാടെ മാറിയെങ്കിലും ആ സമൂഹത്തിലെ / രാജ്യത്തെ / ഭാഷയിലെ സാഹിത്യാദി സന്ദര്‍ഭങ്ങളില്‍ കുറേയേറെക്കാലം കൂടി ഈ പദാവലീസ്വാധീനവും പ്രയോഗവും ഉണ്ടാവും. ക്രമേണ അതും ഇല്ലാതാവും. സാഹിത്യാദി മേഖലകളില്‍ ഇത് ആസ്വാദനത്തിന്റെ രംഗങ്ങളില്‍ വലിയ വിള്ളലുകള്‍ ഉണ്ടാക്കും. അന്യമായിത്തീര്‍ന്ന പദങ്ങള്‍ കവി / എഴുത്തുകാരന്‍ / ചിത്രകാരന്‍ / ശില്പ്പി ഉപയോഗിക്കുമ്പോള്‍ വായനക്കാരന്ന് / ആസ്വാദകന്ന് അവ അപരിചിതങ്ങളായി മാറുകയാണ്`. അതോടെ ആസ്വാദനതലത്തില്‍ ഇടര്‍ച്ചകള്‍ ഉണ്ടാവും. ക്ളാസ്മുറികളില്‍ ഉണ്ടാവുന്ന ഇടര്‍ച്ചകള്‍ കുട്ടിയുടെ മികച്ച വിജയത്തെ പ്രതികൂലമായി ബാധിക്കും . സാധാരണ ഒരു ആസ്വാദകന്ന് ഇതത്ര ജീവത്തായ പ്രശ്നമല്ല ; അദ്ധ്യാപകന്റെ / കുട്ടിയുടെ കാര്യത്തില്‍ അങ്ങനെയല്ല എന്നറിയാന്‍ പ്രയാസവുമില്ല. ഈ പുസ്തകത്തിന്റെ ആദ്യഭാഗത്ത് കാര്‍ഷികബന്ധമുള്ള നിരവധി പദങ്ങള്‍ വിശദാംശങ്ങളോടെ ചേര്‍ത്തിട്ടുണ്ട്. അതിന്നുപുറമേ ഇനിയും നമുക്കു ശ്രദ്ധിക്കാനുള്ള ചിലതുകൂടി ഇവിടെ സൂചിപ്പിക്കുന്നുണ്ട്.
കരി,കരിക്കോല്‍, കരിപ്പിടി, കെട്ടുകയര്‍, കൊഴു, കൊഴുപ്പാട്, നുകം, നുകക്കഴി, നുകക്കയര്‍, അവി [ അഴി], മുടിങ്കോല്‍ , ഊര്‍ച്ചമരം [മരം] , മരക്കോല്‍, കട്ടതല്ലി, കൈക്കോട്ട്, കൊട്ട, കയറ്റുകൊട്ട, കൊട്ടക്കോല്‍, കൊട്ടക്കോരി, ഏത്തം, കുമിഴക്കല്ല്, കയിരി, ഞാറുതല്ലി, ചവറ്റുകൊട്ട, തൊപ്പിക്കുട, കുണ്ടന്‍കൊട, ചട്ടിമുറം, കുണ്ടന്‍മുറം, വൈക്കോല്‍തല്ലി, വരമ്പ്, ചാല്`, നിരത്ത്,കഴാ[ടാ]യ, വരീട്ടുചാല്`, വെള്ളക്കുത്ത് , പൂന്തല്‍, നീളി, എടമാറി, വല്യണ്ടം, ചവുളി .....
കഴമ, വെള്ളക്കഴമ, ചെങ്കഴമ, വട്ടന്‍, ആര്യന്‍,പൊന്നാര്യന്‍,ചെമ്പന്‍, തവളക്കണ്ണന്‍,ചീര , ചെറുചീര, നവര, ......
തോല്‍, ചാണകം, വെണ്ണീറ്, കള, മാഹാളി, വിരിപ്പ്, മുണ്ടകന്‍, പുഞ്ച, മോടന്‍, കരിങ്കറ, കൂട്ടുമുണ്ടകം, കട്ടമോടന്‍, ഞാറ്റടി, വിള, പഞ്ച, ....
നെ[നി]രത്ത്, വരമ്പ് വെക്കല്‍, ഞാറുപറി, ഞാറ് നടീല്‍,വിള കൊയ്ത്ത്, കറ്റ മെതി, നെല്ല് കൊഴിക്കല്‍, നെല്ല് ചേറല്‍, നെല്ല് പാറ്റല്‍, വിത്ത് വിത, കിള, കട്ട ഉടയ്ക്കല്‍, നെല്ല് വെക്കല്‍, വൈക്കോല്‍ തല്ലല്‍, കുണ്ടയിടല്‍, മുടികെട്ടല്‍, മുടിനുള്ളല്‍, കന്നുകെട്ടല്‍, കറ്റ ചവിട്ടല്‍, തെരികവെക്കല്‍, തെരിക കെട്ടല്‍, ചവുളിചീന്തല്‍, നെല്ല് ഉണക്കല്‍ , നെല്ല് പൂക്കല്‍, വിത്ത് മുളയ്ക്കല്‍, പൂട്ടല്‍, ഉഴല്‍, ചാരല്‍, ചാരിപ്പിടിക്കല്‍, പൂട്ടിപ്പണിയാക്കല്‍, വരി[മണി]യുടയ്ക്കല്‍, മൂക്കുകുത്തല്‍, കന്നു തെളി,മറിച്ചളക്കല്‍, മുനപൊട്ടല്‍, ആനക്കൊമ്പ് നീട്ടല്‍, കിളിയാട്ടല്‍, പുഴുവീശല്‍,കാച്ചില്‍, കാച്ചിച്ചുടല്‍ , തോര്‍ച്ച, ഏറ്റല്‍, ഇ[എ]റക്കല്‍, വീശല്‍, ഊതല്‍, ഊ[ഈ]മ്പല്‍ , പറ നിറക്കല്‍, തോല്` വെട്ടല്‍, ചെളിയാക്കല്‍, പൊടിയാക്കല്‍, വിയര്‍പ്പിക്കല്‍, തോര്‍ച്ച, ഊട്ടല്‍ , കാച്ചല്‍, ഊറ്റല്‍, ഊറല്‍, കലക്കല്‍, ഉറയൊഴികല്‍, ഉറകൂട്ടല്‍, വാര്‍ക്കല്‍, വറ്റിക്കല്‍, നിറയ്ക്കല്‍, കോരല്‍, തേവല്‍, ......
വിത്തുകള്‍ , വിളകള്‍ , കൃഷിപ്പണി,കന്നുകാലികള്‍ , സ്ത്രീ പുരുഷന്മാര്‍ ,ചെടികള്‍ , മരങ്ങള്‍ , ഗാര്‍ഹികപദങ്ങള്‍ , വാസ്തു വസ്തു പദങ്ങള്‍ , ആചാര ആഘോഷ ബന്ധിതപദങ്ങള്‍ ..... എന്നീ കള്ളികളില്‍ നിറയുന്നവ നൂറുകണക്കിനാവും. അതിനിവിടെ ശ്രമിക്കുന്നില്ല എന്നേഉള്ളൂ. [ ആദ്യഭാഗത്തെ പട്ടികകൾ നോക്കുക ]
Posted by സുജനിക at 4:02 AM No comments:
Email ThisBlogThis!Share to TwitterShare to FacebookShare to Pinterest
വീടുപണി/ പുരമേച്ചില്‍ / വേലി കെട്ടല്‍ / പണിയായുധങ്ങള്‍ / ആഭരണങ്ങള്‍ ഉണ്ടാക്കല്‍ / വട്ടികൊട്ട കുട... …................
കാര്‍ഷിക അവധികളിലാണ്` മറ്റു നിര്‍മ്മാണ പ്രവര്‍ത്തനങ്ങളൊക്കെത്തന്നെ. കൃഷിപ്പണിക്കാലത്ത് എല്ലാവരും കൃഷിപ്പണിയില്‍ത്തന്നെ മുഴുകും. മറ്റൊരു നിര്‍മ്മാണക്രിയകളും ഇല്ല. എല്ലാം പാടത്തെ പണി കഴിഞ്ഞ്... നടീല്‍ കഴിഞ്ഞ്... കൊയ്ത്തുകഴിഞ്ഞ്... എന്നിങ്ങനെ. വളപ്പിന്ന് വേലികെട്ടല്‍, പറമ്പ് [കൃഷി] പണികള്‍ , കായ്കറിപ്പണികള്‍ എന്നിവയൊക്കെ ഒഴിവ് വേളകളിലാണ്`.
അവധിക്കാലം എന്നു മാത്രമല്ല, ചെലവിന്ന് / കൂലിക്ക് നെല്ല് കയ്യിലുള്ള കാലം, ഉപചാരപൂര്‍മായ പ്രധാന പണി [ കൃഷിപ്പണി ] കഴിഞ്ഞുള്ള കാലം എന്നിങ്ങനേയും ഇതിന്ന് പ്രാധാന്യമുണ്ട്. കൃഷിക്കാലത്തിന്ന് മുപോ പിമ്പോ ആണ്`, വീടുപണി, പുരമേയല്‍, റിപ്പയറുകള്‍ - വികസനം ,കിണര്‍ / കുളം നിര്‍മ്മാണം, പറമ്പുകൃഷി, വസ്തുവാങ്ങല്‍ / വില്‍ക്കല്‍ , പുതിയവ പാട്ടത്തിനെടുക്കൽ/ തിരിച്ചേല്‍പ്പിക്കല്‍ തുടങ്ങിയവയൊക്കെ .
കൃഷിപ്പണിക്ക് മുമ്പ് കന്നുകാലികളെ വാങ്ങും. പണികഴിഞ്ഞാല്‍ മിക്കതും വില്‍ക്കുകയും ചെയ്യും. കറവക്കുള്ള പശു, ആട് എന്നിവയെ വാങ്ങലും വില്‍ക്കലും ഒക്കെ ഈ ഇടവേളകളിലാണ്`. പണിയായുധങ്ങള്‍ [ കരി/ നുകം / മരം / കൈക്കോട്ട് / വെട്ടുകത്തി .... ] വാങ്ങല്‍, നന്നാക്കിയെടുക്കല്‍ ഒക്കെ അവധികളിലാണ്`. വട്ടി, കൊട്ട, മുറം, പാത്രങ്ങള്‍ [ മണ്ണ് /ചെമ്പു / ഓട് ] ഉണ്ടാക്കിക്കലും / വാങ്ങലും ഇക്കാലത്തുതന്നെ. കൃഷിക്കാവശ്യമായവയും വീട്ടാവശ്യത്തിനുള്ളവയും ഇതിലുണ്ടാവും.പായ, തലയിണ, കിടക്ക, കട്ടില്‍, മേശ, കസേര.... ചിരവ, ചൂല്‍, എന്നിങ്ങനെ ഉള്ളവയും. വിരുന്നുകള്‍ , ക്ഷേത്രസന്ദര്‍ശനങ്ങള്‍ , വിവാഹങ്ങള്‍ എന്നിവയും ഇക്കാലത്താണ്`. പൂരം, വേല - ഉത്സവങ്ങള്‍ എന്നിവ നേരത്തേ സൂചിപ്പിച്ചിട്ടുണ്ട്.
നാട്ടിലെ റോഡ്/ വഴി , പാലം പണികളും പാടത്തെ പണികഴിഞ്ഞേ ആലോചിക്കൂ. അപ്പോഴെ പണിക്ക് ആളെകിട്ടൂ. പാടത്തെ തിരക്കൊഴിഞ്ഞാല്‍ പണിക്കാര്‍ കല്ലുവെട്ട് , കിണര്‍ കുഴിക്കല്‍ , തേങ്ങയിടല്‍, വളപ്പുപണികള്‍ , ചായ / പലചരക്ക് കച്ചവടം, കന്നുകച്ചവടം, മരപ്പണി / മണ്ണുപണി / ലോഹപ്പണി , മതിലുകെട്ടല്‍, തുടങ്ങിയുള്ള വിവിധ മേഖലകളിലേക്ക് തിരിയും. ഉപജീവനവഴിയും അധികസമ്പാദ്യ വഴിയുമാണിവ.
വീട്ടുകാര്‍ക്ക് ആവശ്യമുള്ള ആഭരണപ്പണി [ സ്വര്‍ണ്ണപ്പണി ] ഇക്കാലത്താണ്`. സ്വര്‍ണ്ണം വാങ്ങി തട്ടാനെകൂട്ടി വീട്ടിലിരുത്തി പണിയെടുപ്പിക്കും. ദിവസങ്ങളോളം നീണ്ടുനില്‍ക്കുന്ന ഏര്‍പ്പാടാണിത്. കല്യാണം, 28, കാതുകുത്ത്, സമ്മാനങ്ങള്‍ , സ്വന്താവശ്യങ്ങള്‍ … എന്നിവക്ക് പുതുതായി ഉണ്ടാക്കലും മാറ്റിയുണ്ടാക്കലും ആണ്` നടക്കുക. തട്ടാന്ന് കൂലി നെല്ലുതന്നെ. സമ്മാനമായി, പണികഴിഞ്ഞാല്‍ ഓണപ്പുടവ [ കോടിമുണ്ട് ] നല്‍കും. ഓരോ ദേശത്തും പണിയെടുക്കാനവകാശമുള്ള തട്ടാന്‍ കുടുംബങ്ങള്‍ ഉണ്ടായിരുന്നു. ആശാരിപ്പണി, പുരപ്പണി [ കല്ലും മണ്ണും ] തുടങ്ങിയവക്കൊക്കെ ഓരോ ദേശത്തും അവകാശികള്‍ / ചുമതലയുള്ളവര്‍ ഉണ്ടായിരുന്നു.
ഏതുപണിയാണെങ്കിലും രാവിലെ 6 മണിയോടെ പണിക്കാര്‍ സ്ഥലത്തെത്തും. വൈകീട്ട് 6 മണിവരെ പണിയെടുക്കും. രാവിലെയുള്ള കഞ്ഞി, ഉച്ചഭക്ഷണം എന്നിവ വീടുകളില്‍ നല്‍കും. ചായ കാപ്പി ഏര്‍പ്പാടുകള്‍ ഇല്ല. സംഭാരം, പാനകം , കഞ്ഞിവെള്ളം തുടങ്ങിയവ ലഭ്യമായിരുന്നു. ഞാറുപറിക്കല്‍, കൊയ്ത്ത് മെതി തുടങ്ങിയ പണികള്‍ രാത്രിവരെ നീളും. എത്രവൈകിയാലും പണിതീര്‍ത്തുപോകുന്ന രീതിയായിരുന്നു പൊതുവെ.
കൂലിയൊക്കെ കുറവാണ്`. അതുതന്നെ മുങ്കൂറായി വാങ്ങിയിരിക്കുകയും ചെയ്യും. ഭക്ഷണമാണ്` പ്രധാന കൂലി. ആണിനും പെണ്ണിനും കൂലി വ്യത്യാസമുണ്ടായിരുന്നു. വേലികെട്ടാന്‍ വരുന്ന ആണിനും പെണ്ണിനും - മിക്കവാറും ഒരേ പണിയാണെങ്കിലും കൂലി വ്യത്യസമുണ്ടായിരുന്നു. എന്നും പണിയുള്ള ഒരു ഗ്രൂപ്പ് [ സ്ഥിരക്കാര്‍ ]മിക്ക തറവാടുകളിലും ഉണ്ടാവും. അവരേക്കാള്‍ കൂലി പ്രത്യേകമായി വിളിച്ചു കൂട്ടുന്നവര്‍ക്കു കൊടുക്കണമായിരുന്നു. പണിക്കാരെ വിളിക്കുന്നതില്‍ ജാതി മത വകതിരിവില്ലായിരുന്നു. മിക്കപ്പോഴും പണികളില്‍ ജാതിത്തിരിവുണ്ടായിരുന്നു. ജോലികളില്‍ സ്പ്ഷലൈസേഷന്‍ ജാതിപരമായിരുന്നു എന്നു തോന്നുന്നു. കെട്ടിടം പണിക്കും അലക്കാനും വേലികെട്ടാനും കന്നുപൂട്ടാനും ഒക്കെ ഓരോ ജാതിക്കാര്‍ക്ക് മികവുണ്ടായിരുന്നു. ആ ജോലികള്‍ അവരുടെ അവകാശം പോലുമായിരുന്നു. മറ്റു ജാതിക്കാര്‍ അതില്‍ കൈകടത്തില്ല. ആശാരി, മൂശാരി, മണ്ണാന്‍ തുടങ്ങി നിരവധി ജാതികള്‍ പ്രബലമായിരുന്നു. സ്ത്രീകള്‍ ക്കും പുരുഷന്മാര്‍ക്കും തൊഴില്പരമായ അവകാശങ്ങളുണ്ടായിരുന്നു.
നാളും പക്കവും 'നല്ല ദിവസവും ' ആഴ്ചപ്പാങ്ങും ഒക്കെ നോക്കിയാണ്` പണികളെല്ലാം ആരംഭിക്കുകയും അവസാനിക്കുകയും ചെയ്യുക. എല്ലാറ്റിനും നല്ല ദിവസങ്ങളും ചീത്ത ദിവസങ്ങളും ഉണ്ട്. കാര്യങ്ങള്‍ ശുഭമായി അവസാനിക്കാന്‍ 'നല്ല ദിവസം ' നോക്കും. പണിക്കിടയില്ത്തന്നെ ഒഴിവുകള്‍ വരും. തട്ടകത്തെ പൂരം, വാവ്, കൊടിയ്യഴ്ചകള്‍ തുടങ്ങി പലദിവസവും ഒഴിവുണ്ടാകും. വിഷുത്തലേന്ന് നാട്ടിലെ ജ്യോത്സന്‍ [ പണിക്കര്‍] ആ വര്‍ഷത്തെ ഫലം, നല്ല ദിവസങ്ങള്‍ തുടങ്ങിയ സംഗതികളൊക്കെ ഗണിച്ച് ഒരു ഓല എല്ലാ തറവാട്ടിലും കൊടുക്കും. പ്രതിഫലമായി ജ്യോത്സന്ന് വല്ലതും കൊടുക്കും . വര്‍ഷഫലം എന്നാണ്` പറയുക. മഴ എങ്ങനെയാണ്`, എത്രയുണ്ടാവും തുടങ്ങിയ വിവരങ്ങളാണ്` ഓലയിലെ പ്രധാനപ്പെട്ട ഇനം.
നാടിന്റെ നന്മക്കാണ്` നാട്ടിലെ [ തട്ടകത്തെ ] ഉത്സവങ്ങളൊക്കെ. വേല, പൂരം, പാന, അയ്യപ്പന്‍ വിളക്ക്, ആട്ട്... തുടങ്ങിയ ഉത്സവങ്ങള്‍ പതിവാണ്`. എല്ലാവരുടേയും പങ്കാളിത്തമുണ്ടാകും. സവര്‍ണ്ണവിഭാഗക്കാരാണ്` മുന്‍പന്തിയില്‍ ഉണ്ടാവുക. കൃഷി, കന്നുകാലികള്‍ , മനുഷ്യര്‍ എന്നിവരുടെ അഭിവൃദ്ധിക്കാണ്` ഉത്സവങ്ങള്‍ . ദേവപ്രീതിവരുത്തുന്നത് ഭൗതികമായ അഭിവൃദ്ധിക്കുതന്നെയാണ്`. മഴക്കായുള്ള വഴിപാടുകള്‍ ചെയ്യാറുണ്ട്. മുട്ടറുക്കല്‍, തേങ്ങയുടക്കല്‍, പായസം, വിളക്ക് തുടങ്ങിയവ. പ്രാര്‍ഥനകളും പൂജയും ഒക്കെ ക്ഷേത്രങ്ങളിലും കാവുകളിലും മാത്രമാണ്`. സാധാരണനിലയില്‍ വീടുകളില്‍ പൂജാമുറികളില്ല. നമ്പൂതിരിമാരുടെ ഇല്ലങ്ങളില്‍ അവരുടെ ഭരദേവതാ ക്ഷേത്രമുണ്ടാകും. തറവാടുകളില്‍ തൊടിയില്‍ പാമ്പും കാവും പറക്കുട്ടി, ചാത്തന്‍, കാളി പ്രതിഷ്ഠകളുണ്ടായിരുന്നു. അതൊന്നും ഇന്നത്തേപ്പോലെ വീട്ടിനകത്തല്ല. കാരണവന്മാര്‍ക്കായുള്ള പീഠങ്ങള്‍ വീട്ടിനകത്ത് മച്ചില്‍ ഉണ്ടായിരുന്നു. വര്‍ഷത്തിലൊരിക്കല്‍ പൂജയും. വീട്ടിലെ കാരണവന്‍മാര്‍ തന്നെയായിരിക്കും അപ്പോള്‍ പൂജാരി.
Posted by സുജനിക at 4:00 AM No comments:
Email ThisBlogThis!Share to TwitterShare to FacebookShare to Pinterest
ഭൂമി / പാട്ടം പണയം / കടം വീട്ടല്‍ -വാങ്ങല്‍ / സാധനങ്ങള്‍ ക്കുപകരം സാധനങ്ങള്‍ / ….............
കൃഷിയിടവും നെല്ലുമായിരുന്നു പ്രധാന സമ്പത്ത് . കന്നുകാലികള്‍ , പണിയായുധങ്ങള്‍ എന്നിവയും കൂടെ. പണിയെടുക്കാനുള്ള ആരോഗ്യവും കൂടെ ജോലിചെയ്യാന്‍ കഴിവുള്ള മക്കളും കൂറുള്ള കൂലിക്കാരും ദൈവാധീനവും - ഈ സമ്പത്തിലാണ്` മറ്റെല്ലാം നിലനിന്നത്.
ഭൂമി മുഴുവന്‍ ജന്മിയുടേതാണ്`. ദൂരെയുള്ള ഏതോ തമ്പുരാനാണ് യഥാര്‍ഥ ഉടമസ്ഥന്‍. ജന്മിക്ക് കാണം കൊടുത്ത് പാട്ടത്തിനെടുക്കും കാണക്കുടിയാന്‍. കാണക്കുടിയാന്‍ തന്റെ വിപുലമായ ഭൂസമ്പത്തിനെ പാട്ടക്കുടിയാന്‍ മാര്‍ക്ക് പാട്ടത്തിന്ന് നല്കും. ' കുഴിക്കൂറുചമയങ്ങളോടെ' കൈവശവകാശം നല്‍കുകയാണ്`. പാട്ടക്കുടിയാന്മാര്‍ കുറച്ചുകൂടി ലാഭത്തിന്ന് വീണ്ടും ഈ ഭൂമിയൊക്കെ പാട്ടത്തിന്ന് നല്‍കും. ഇത് 8-10 തലത്തില്‍ ആവര്‍ത്തിക്കും. അവസാനം തുണ്ടുഭൂമികളില്‍ കുടിയാന്മാര്‍ പണിയെടുക്കും.
12 വര്‍ഷത്തിനാണ്` പാട്ടക്കരാര്‍. അതു കഴിഞ്ഞാല്‍ പാട്ടം പുതുക്കും [ കൂട്ടും ] . 12 വര്‍ഷത്തിനിടക്ക് പിഴവുണ്ടായാല്‍ കരാറ് കഴിഞ്ഞാല്‍ 'ഒഴിപ്പിക്കും ' പുതിയവര്‍ക്ക് പാട്ടത്തിന്ന് നല്‍കും. ആര്‍ക്കും താഴെയുള്ളവരെ എപ്പോള്‍ വേണമെങ്കില്‍ ഒഴിപ്പിക്കാം. ഒഴിയാതിരിക്കാന്‍ യാതൊരവകാശവുമില്ല. പാട്ടം പ്രധാനമായും ഉണക്കിച്ചേറി പറനിറച്ച് [ പാട്ടപ്പറ ഒരു സവിശേഷ പറയാണ്`. സാധാരണ പറയേക്കാള്‍ 2 ഇടങ്ങഴിയെങ്കിലും അധികം വരും അളവ്.] മുറ്റത്ത് കൊണ്ടു ചെന്ന് അളന്നുകൊടുക്കുന്ന നെല്ലാണ്`. കുറച്ചധികം അളക്കണം . ഇനി ഉണക്കുമ്പോള്‍ പതിരോ മറ്റോ ഉണ്ടായി കുറഞ്ഞാലോ! അതുകൊണ്ട് 'പതിരുവാശി' കൂട്ടി അളക്കണം. കൂടെ കായ ചേന തുടങ്ങിയ പച്ചക്കറികള്‍ കരാറാക്കും. എണ്ണ, നെയ്യ് [ ഉരുക്കി അരിച്ച് അളന്ന നെയ്യ് !] എന്നിവയും.
കടം വീട്ടല്‍ മുഴുവന്‍ കൊയ്ത്തുകഴിഞ്ഞിട്ടാണ്`. കടം വാങ്ങുമ്പോഴേ ഇതനുസരിച്ച കരാര്‍ [ വാക്കാല്‍ കരാറും രേഖാമൂലമുള്ള കരാറും ] ഉണ്ടാവും. രേഖാമൂലമുള്ള കരാര്‍ പ്രോനോട്ട് [ പ്രൊമിസ്സറിനോട്ട് ] എന്നു പറയും.പണം, നെല്ല്, വസ്തുവകകള്‍ എന്നിവ കടമായി വാങ്ങും. പകരം മിക്കവാറും നെല്ലായിരിക്കും. അപൂര്‍വം അവസരങ്ങളില്‍ പണമായും ഉണ്ട്. പലിശ ഉള്ളതും ഇല്ലാത്തതും ഉണ്ട്. അതൊക്കെ സ്നേഹബന്ധങ്ങളില്‍ ഊന്നിയാണ്`. പലിശതന്നെ നേരേയുള്ളതും പരോക്ഷമായതും ഉണ്ട്. 10 പറനെല്ല് കടം വാങ്ങിയാല്‍ 11 പറ തിരിച്ചു കൊടുക്കണം എന്ന രീതിയില്‍ നേരിട്ടുള്ള പലിശ. ഇന്നത്തെ [കടം വാങ്ങുന്ന കാലം ]വിലനിശ്ചയിച്ച് അന്നത്തെ വിലയില്‍ [ കടം വീട്ടുന്ന കാലത്തെ ] തിരിച്ചുകൊടുക്കല്‍ പരോക്ഷ പലിശയാണ്`. എല്ലാവര്‍ക്കും ലാഭമുള്ള അവസ്ഥ എന്ന നിലയില്‍ ഇതു രണ്ടും കാണാം. സഹായവും സഹായത്തിന്ന് പ്രതിഫലവും ലാഭത്തിന്റെ ഭാഷയിലാവുകയാണ്`.
സാധനങ്ങള്‍ ക്കുപകരം സാധനങ്ങള്‍ എന്ന വാങ്ങല്‍ - വില്പ്പന രീതിയായിരുന്നു ഏറേ പ്രചാരം. പണം ഉപയോഗിച്ചുള്ള [ വെള്ളിയുറുപ്പിക ] വിപണി കുറവായിരുന്നു. നിലം ഉഴാന്‍ പോത്തുകളെ പകരം കൊടുക്കലായിരുന്നു പതിവ്. കൊയ്ത്ത് മെതി നടീല്‍ എന്നിവയും കുറേയൊക്കെ പകരം പണിയെടുക്കലായിരുന്നു. കൂലിയായിട്ടാണെങ്കില്‍ നെല്ലായിരുന്നു സര്‍വസാധാരണമായ കൂലി. കടകളില്‍ പണത്തേക്കാള്‍ നെല്ലായിട്ടാണ്` വിലകൊടുക്കുക. വിത്തിന്ന് വിത്ത് പകരം കൊടുക്കും. സംഭാവനകള്‍ ആള്‍ സഹായം [ man power], നെല്ല്, അരി, തേങ്ങ്, പച്ചക്കറികള്‍ , വാഴയില, വസ്ത്രം , നെയ്യ്, പാല്‍, മരം , കരിമ്പനപ്പട്ട, വൈക്കോല്‍ .... എന്നിങ്ങനെയയയിരുന്നു. കാഴ്ചകള്‍ , സമ്മാനങ്ങള്‍ , സഹായങ്ങള്‍ എന്നിവയും ഇതൊക്കെയായിരുന്നു.
നെല്ല് തന്നെയായിരുന്നു പ്രധാന കൃഷി. രണ്ടുപൂവല്‍ തീര്‍ച്ചയായും എടുക്കും. ഇടയ്ക്ക് മൂന്നാം പൂവല്‍ [ പുഞ്ച ]യും. മഴയെ ആശ്രയിച്ചാണ്` കൃഷി. വലിയ കുളങ്ങള്‍ , കിണറുകള്‍ , തോട്, നദി.. എന്നിവയേയും ആശ്രയിക്കും. നെല്‍ക്കൃഷിക്കു പുറമേ കായ്കറി, വാഴ, തെങ്ങ് എന്നിവയും വിളവായി ഉണ്ടായിരുന്നു. വാഴ, തെങ്ങ് എന്നിവ വരമ്പില്‍ മാത്രം. കായ്ക്കാറി വേനല്‍ ക്കാലത്തുമാത്രം. മിഥുനം കൃഷിക്കുമുമ്പ് കായ്ക്കറി വെട്ടിവലിക്കും. കായ്ക്കറി വില്പ്പന ഉദ്ദേശിച്ചല്ല. അവനനവന്റെ ആവശ്യത്തിന്ന് എന്നാണ്` സങ്കല്പ്പം . വേനല്‍ വിളകള്‍ വീട്ടിനകത്ത് അട്ടത്ത് വളകളില്‍ കെട്ടിത്തൂക്കും. മത്തന്‍, കുമ്പളന്‍, വെള്ളരി എന്നിവയാണ്` പ്രധാനം. ഉഴുന്ന്, മുതിര, എള്ള്, പയര്‍, ചീര, കൂര്‍ക്ക, ചേന, ചേമ്പ്, മരച്ചീനി, വള്ളിക്കിഴങ്ങ്, ശര്‍ക്കരക്കിഴങ്ങ്, എന്നിവയും അവിടവിടെ ഉണ്ടായിരുന്നു. കായ്ക്കറിയായി മത്തന്‍, വെള്ളരി, കുമ്പളന്‍, പയര്‍, മുളക്, വെണ്ട, വഴുതിന, ചീര, ചേമ്പ്, പടവലം, കയ്പ്പ, കക്കരി, അമര , തുവര എന്നിവയാണ്` പരക്കെ ഉണ്ടാവുക. നേന്ത്രവാഴക്കൃഷി പറമ്പിലും വളപ്പിലുമായിരുന്നു. പടര്‍വാഴയും കദളിവാഴയും മൈസൂര്‍പൂവനും നല്ല വിളവ് തരുമായിരുന്നു. പാടത്ത് മാത്രമല്ല, വളപ്പ്, പറമ്പ്, പള്ളിയാല്‍, തോട്ടുവക്ക്, പുഴവക്ക് ഒക്കെ കൃഷിയിടമായിരുന്നു. കായ്ക്കറിക്കു പറ്റിയ സ്ഥലം വാടകക്കെടുത്തിരുന്ന പതിവും ഉണ്ടായിരുന്നു. എല്ലാവരും കൂടിയാണ്` അദ്ധ്വാനം. വെള്ളം കെട്ടക്കോരിയെടുത്ത് നനച്ചുവേണം കൃഷി.
Posted by സുജനിക at 3:59 AM No comments:
Email ThisBlogThis!Share to TwitterShare to FacebookShare to Pinterest
Newer Posts Older Posts Home
Subscribe to: Posts (Atom)
കാർഷികം - മറഞ്ഞുപോയ ഏടുകൾ
ആചാരങ്ങള്‍ , അനുഷ്ഠാനങ്ങള്‍ - വിരുന്നുകള്‍ പണം / നെല്ല് കടം കൊടുക...
ചൊല്ലുകള്‍ / ശൈലികള്‍ / പാട്ടുകള്‍ / കളികള്‍ കൃഷിയുമായി ബ...
ദിനചര്യ … .... ഇതൊക്കെ പഴയകഥകള്‍ . 35-40 വര്‍ഷം മുമ്പുവരെ നിലനിന്ന കേരളീയ ജീവിതം . 2 കോടിയോളം മലയാളികള്‍ ...
കാര്‍ഷിക പദാവലി 1 [ വള്ളുവനാട് പ്രാദേശികം ] നമ്പ്ര് പദാവലി വിശദ...
പഴമകൾ ഇന്നു കുട്ടികൾക്കു പുതുമ !! നമ്മുടെ പഴയകൃഷിക്കാർ കൃഷി ഒരു ജിവിതരീതിയായി സ്വീകരിച്ചവരായിരുന്നു . ...
വാങ്ങലുകള്‍ - വില്‍പ്പനകള്‍ വസ്ത്രം , പലചരക്ക് , സ്വര്‍ണ്ണം , മരസ്...
ഇന്ത്യ ഒരു കാര്‍ഷികരാജ്യമാണ് `. കേരളം ഫലഭൂയിഷ്ഠമായ നെല്‍പ്പാടങ്ങളാല്‍ അനുഗൃഹീതമാണ് `. പാലക്കാട് കേരളത്തിന്റെ നെല്ല...
ഒരു പട്ടിക കൂടി നമ്പ്ര് പദം കുറിപ്പ് 1 ...
ആഘോഷങ്ങള്‍ പൂരങ്ങള്‍ വേലകള്‍ / കൊയ്ത്തുമേളകള്‍ / ചവിട്ടുകളി / ...
കൃഷി - ശുശ്രൂഷ / പരിചരണം ചാഴിക്കേട് / പുഴുക്കേട് / വിത്ത് ...
View my complete profile
Watermark theme. Powered by Blogger.